จ่ายสินไหมตายสงกรานต์18ล.
บริษัทประกันชีวิตเร่งจ่ายเคลมสินไหม 18 ล้านบาท ผู้เสียชีวิตจากช่วงสงกรานต์ 53 คน
4 พ.ค. 2555

บริษัทประกันชีวิตเร่งจ่ายเคลมสินไหม 18 ล้านบาท ผู้เสียชีวิตจากช่วงสงกรานต์ 53 คน
นายสุทธิ รจิตรังสรรค์ นายกสมาคมประกันชีวิตไทย เปิดเผยว่า สมาคมประกันชีวิตไทยได้สรุปยอดสินไหมประกันชีวิตในช่วงเทศกาลสงกรานต์ระหว่างวันที่ 11–17 เม.ย.ที่ผ่านมา พบว่ามีผู้เสียชีวิตจากอุบัติเหตุทางถนนจำนวน 53 คนที่มีประกันชีวิต โดยมีจำนวนเงินเอาประกันภัยรวมกันทั้งสิ้นประมาณ 18 ล้านบาท เมื่อเทียบกับตัวเลขของศูนย์อำนวยการป้องกันและลดอุบัติเหตุทางถนน (ศปถ.) ที่รายงานว่ามีผู้เสียชีวิตทั้งหมด 320 คน
ทั้งนี้ บริษัทประกันชีวิตทุกแห่งกำลังดำเนินการพิจารณาจ่ายสินไหมให้ผู้รับประโยชน์ หรือทายาทของผู้เอาประกันชีวิตทุกรายอย่างเร่งด่วน ดังนั้นจึงขอให้ผู้รับประโยชน์ หรือทายาทผู้เอาประกันภัยรีบแจ้งไปยังบริษัทประกันชีวิต พร้อมจัดส่งเอกสารประกอบการเรียกร้องสินไหมให้ครบถ้วน เพื่อให้บริษัทสามารถให้บริการพิจารณาจ่ายสินไหมได้โดยเร็ว
“ขอให้ผู้เอาประกันภัยตระหนักถึงความสำคัญของการชำระเบี้ยประกันภัยเมื่อครบกำหนด เพื่อรักษาสถานะของกรมธรรม์ประกันชีวิตไว้ เพราะหากเกิดเหตุไม่คาดฝันขึ้น กรมธรรม์ประกันชีวิตสามารถช่วยบรรเทาความเดือดร้อนของท่านหรือครอบครัวได้ ในทางตรงข้าม หากมิได้ชำระเบี้ยประกันภัยตามกำหนด ปล่อยให้กรมธรรม์ประกันภัยขาดอายุ อาจทำให้ไม่สามารถเรียกร้องสินไหมจากบริษัทได้” นายสุทธิ กล่าว